**VALURI PENTRU CREATIVITATE**

Acest proiect propune o nouă viziune și o reconfigurare a unui spațiu din unitatea noastră școlară pentru a evada în anumite momente din tiparul școlii tradiționale, dat fiind faptul că schimbarea pornește, în primul rând, de la spațiul văzut ca topos modelator al personalității. Concret, elevul de astăzi este atras de activitățile pragmatice, inter și trans disciplinare, preocupat în permanență să se descopere pe sine și lumea din jur, prin contexte ludice de învățare. În același timp, ne propunem să aducem și părinții aproape de școală, implicându-i în activități creative. Astfel, proiectul propus are ca scop strângerea de fonduri pentru amenajarea unui spațiu viu, colorat, stimulativ, destinat activităților educative, formale, nonformale și informale. Modernizarea presupune refacerea suprafețelor în culori calde, plăcute, prin aplicarea unor desene și mesaje motivaționale, menite să inspire copiii să își dezvolte bucuria de a citi, de a realiza scrieri creative, de a crea povești de viață, povești cu și despre adolescenți, activități de educație media, joc de rol, piese de teatru social după metoda teatru forum, întâlniri de lucru, dezbateri, exerciții de cunoaştere, de teambuilding și de încredere.

